BRATISLAVA – Parlament minulý týždeň prijal zákon, ktorým sa 1. januára rušia úrady práce a zriaďujú sa tzv. územné úrady sociálnych vecí a služieb zamestnanosti. Ostrý nesúhlas vyvolalo najmä umiestnenie niektorých úradov.
Napríklad na návrh ministerstva sociálnych vecí sa Banská Štiavnica stala sídlom úradu, ktorý zahŕňa okresy Žiar nad Hronom, Žarnovica a Banská Štiavnica.
Je to zreteľný príklad, "ako sú všetky odborné argumenty postavené úplne mimo", povedal poslanec Róbert Madej zo Smeru. Opierajúc sa o čísla hovorí, že v Štiavnickom okrese žije menej ľudí ako v susedných dvoch a teda aj menej tých, ktorí služby úradu budú vyhľadávať. Za sídlo úradu navrhol Žiar nad Hronom.
Minister sociálnych vecí Ľudovít Kaník si vypočul, že Banskú Štiavnicu pretláča, lebo tam žije, trval však na svojom. "Všetci budú dochádzať len tam, kde dochádzajú dnes," argumentoval. Odvolal sa aj na zákon o rozvoji územia Banskej Štiavnice, podľa ktorého vláda okrem iného pomáha pri rozvoji jej administratívneho postavenia. "Ustanovením sídla územného úradu do Banskej Štiavnice sme neurobili nič iné, len sme rešpektovali literu zákona." Parlament dal Kaníkovi za pravdu.
"Určite s tým budú problémy," myslí si primátor Žarnovice Dušan Gréger. V zime sa môže ľahko stať, že napríklad pre poľadovicu bude sídlo nového úradu takmer nedostupné. "Dopravné spojenie so Štiavnicou je zúfalé," hovorí.
Asi najväčšie sklamanie však zavládlo v Kežmarku, ktorý v ministerskom návrhu ako sídlo úradu figuroval, no na návrh Márie Sabolovej z KDH sa sídlom úradu stane Stará Ľubovňa. "Kežmarčania sú z rozhodnutia poslancov smutní," povedal prednosta tamojšieho okresného úradu Ján Soliar. Vedenie úradu požiada poslancov, aby svoje rozhodnutie zmenili.
Prijatím zákona o "sociálnych úradoch" sa boj o úrady nekončí. Parlament by v októbri mal prerokúvať návrh zákona, ktorým sa rušia okresné úrady a zriaďujú sa tzv. obvodné úrady.
Najmä Svidníčania sa poslancov snažia presvedčiť, aby sídlo nového úradu dostali oni a nie Stropkov, ako to – vraj na podnet ministra dopravy Pavla Prokopoviča – vláda navrhuje. Primátora Svidníka s prednostom tamojšieho okresného úradu v utorok dokonca prijal prezident Rudolf Schuster, podľa hovorcu Jána Füleho im však žiadnu pomoc neprisľúbil. "Toto sú veci, ktoré sú úplne v právomoci vlády," povedal Füle.